text: Årø naturløb en succes
  26 september 2015 kl. 18.41
  Løbere i hundredevis snørrede lørdag skoene og tog turen rundt på Årø.
  300 løbere havde lørdag taget færgen til Aarø for at deltage i lillebæltsøens naturløb.
  - Årø er jo en naturperle, og vi vil gerne sætte gang i nogle ting her på øen. Derfor startede vi løbet sidste år, og det har vist sig at være en succes, siger arrangør af Årø Naturløb, Joan Mohr, til TV SYD.
  Løberne kunne vælge mellem en naturrute, en dejlig rute eller en hård rute på strandens sten. Man kunne også nøjes med at gå. 
  Det er Haderslev Idrætsforening og Aarø Beboerforening, der står bag løbet, men de har ingen planer om at udvide succesen.
  - Vi vil gerne holde det småt og eksklusivt, så vi kommer ikke til at blive større end det her, siger Joan Mohr.
  